Imtella' Marzu 3, 2021 Il-Qorti Kriminali laqgħet it-talba ta' Owen Schembri u naqqsitlu d-depożitu minn €15,000 għal €3,000 għall-ħelsien mill-arrest wara li pprova li fiċ-ċirkostanzi personali tiegħu, dan l-ammont kien aħrax iżżejjed. Schembri ta' 18-il sena huwa wieħed mill-akkużati bil-qtil ta' Saviour Gaffarena ta' 27 sena. Gaffarena nqatel b'tiri fil-limiti tal-Qrendi f'Lulju tas-sena li għaddiet waqt li kuġinuh ta' 17-il sena, Vince Gaffarena, safa midrub serjament. B'dan id-delitt hemm mixli wkoll Leon Debono ta' 19-il sena. F'Diċembru li għadda, il-qorti laqgħet it-talba għall-ħelsien mill-arrest fuq depożitu ta' €15,000 u garanzija personali ta' €35,000. Fil-qorti, id-difiża sostniet li minħabba ċ-ċirkostanzi personali tiegħu, Grech ma kellux biex jiddepożita dan l-ammont. Fid-deċiżjoni tagħha, l-Imħallef Consuelo Scerri Herrera qieset il-fatt li qabel l-arrest, l-akkużat kien bla xogħol u ma kien qiegħed jieħu l-ebda benefiċċji soċjali. Żied jingħad li huwa kien jgħix ma' nanntu ta' 80 sena u kienet tagħtih €50 fil-ġimgħa. Il-qorti kkonkludiet li d-depożitu ta' €15,000 kien imur lil hinn mill-mezzi tal-akkużat u qrabatu u li l-kundizzjonijiet tal-ħelsien mill-arrest kienu qegħdin iċaħħduh mid-dritt tiegħu għal-libertà.